Skattestop løser ikke problemerne - tværtimod, mener økonomer.

- Det er antiløsning, for den angriber ikke de store problemer – nemlig at de store boliger overvurderes, og de små boliger undervurderes med en skæv profil til følge, siger Christen Sørensen, der er tidligere overvismand og nuværende socialdemokrat.

Læs også : Regeringen vil stoppe stigninger i grundskylden efter 2020

Et nyt, forbedret skattestop. Lavere ejendomsværdibeskatninger, og et stop for planlagte stigninger i boligejernes grundskylden.

Usundt forslag for økonomien

Sådan lyder den forsmag på regeringens kommende forslag til et nyt system til ejendomsbeskatning, som statsminister Lars Løkke Rasmussen (V) i dag fremlagde i sin tale ved Folketingets åbning.

Læs også : Analytiker: Løkke holder åbningstale midt i besynderlig og dramatisk periode

Detaljerne i planen fremlægges først af regeringen i morgen, men allerede i dag står to økonomer klar med en foreløbig karakter til Løkkes forslag. Og karakteren skraber bunden.

- Et skattestop, som ligesom det gamle, betyder, at den skat, man skal betale, ikke ændrer sig i takt med at boligens værdi bliver større eller mindre, er fortsat uheldigt, fordi det fremmer udsving i boligpriserne. Og det giver ikke tryghed for boligejerne, og det er heller ikke sundt for dansk økonomi, siger lektor og boligøkonom ved SDU, Morten Skak.

Skatten skal svinge med priserne

Hele ideen om at fastholde eller ligefrem lette skatterne på boliger, er løbende blevet skudt ned af både universitetsøkonomer, de økonomiske vismænd og organisationer som OECD, der peger på, at man snarere burde gøre det modsatte.

- Det er absolut at foretrække, at vi har et system, hvor skatten følger udsving i boligpriserne, så de dæmpes. Der er jo så yderligere det, at vi skal have skatten fra enten indkomst eller boliger, og her er mere hensigtsmæssigt at beskatte forholdsvis meget på boligerne, fordi boligerne bliver der, og efterspørgslen er stabil. Men hvis beskatter lønnen, får vi det problem, at vi får svært ved at tiltrække arbejdskraft, og at incitamentet til at arbejde er mindre, når skatten er højere, siger Morten Skak.

Læs også : Brandvarmt boligmarked trodser usikkerhed om ejendomsskatter

Det samme siger tidligere overvismand, Christen Sørensen.

- Det løser ingenting bare at forlænge boligskattestoppet. Problemet ved de her forslag er, at man ikke analyserer, hvad man vil, men bare siger noget, der kan glæder boligejerne.

Øger risikoen for boligbobler

Det har tidligere været fremme, at skattestoppet på boligskatter har været særligt godt for boligejere i de områder, hvor boligerne er steget mest, mens andre boligejere forholdsmæssigt har fået mindre ud af det.

Men det er ikke det eneste problem, ved Løkkes plan om at fastholde skattestoppet, mener han.

- Det forstærker risikoen for boligbobler, for nedsætter man ejendomsværdiskatten, så vil man give mere for boligerne og det er et stort problem i værksområderne, hvor boligpriserne i forvejen meget stiger kraftigt. Det løser ingenting bare at forlænge boligskattestoppet. Problemet ved de her forslag er, at man ikke analyserer, hvad man vil, men bare siger noget, der kan glæde boligejerne.

Læs også : Nationalbanken ser tegn på ny mulig boligboble i København